‘สุรพงษ์’ซื้อนิปปอนแพ็คล้างหนี้‘วิชัย’
“วิชัย ชัยสถาพร” ขายหุ้น NIPPON ให้ “สุรพงษ์ เตรียมชาญชัย” มูลค่า 147.91 ล้านบาท นำเงินชำระหนี้บริษัทส่วนหนึ่ง
24 มี.ค. 2555

“วิชัย ชัยสถาพร” ขายหุ้น NIPPON ให้ “สุรพงษ์ เตรียมชาญชัย” มูลค่า 147.91 ล้านบาท นำเงินชำระหนี้บริษัทส่วนหนึ่ง
นางอรวรรณ ผานิตกุลวัฒน์ กรรมการผู้จัดการ บริษัท นิปปอนแพ็ค (ประเทศไทย) หรือ NIPPON เปิดเผยว่า ศาลอาญามีคำสั่งให้ปลดอายัดหุ้นของนายวิชัย ชัยสถาพร จำนวน 5,282,554 หุ้น คิดเป็น 43.30% ของทุนชำระแล้ว เพื่อนำหุ้นมาขายให้นายสุรพงษ์ เตรียมชาญชัย เพื่อนำเงินมาชำระหนี้ให้บริษัท
ทั้งนี้ นายวิชัยได้ทำสัญญาซื้อขายหุ้นกับนายสุรพงษ์เมื่อวันที่ 9 มี.ค. 2555 ในราคาหุ้นละ 28 บาท รวมมูลค่า 147.91 ล้านบาท และนายวิชัยได้นำส่งแคชเชียร์เช็คสั่งจ่ายในนามบริษัท นิปปอนแพ็ค (ประเทศไทย) จำนวน 4 ฉบับ รวมเป็นเงิน 48.48 ล้านบาท ลงวันที่ 20 และ 21 มี.ค. 2555 เพื่อชำระคืนเงินต้นบางส่วนตามมูลหนี้ที่ติดค้างกับบริษัท
นอกจากนี้ ศาลอาญามีคำสั่งให้ตลาดหลักทรัพย์แห่งประเทศไทย (ตลท.) ปลดคำสั่งห้ามซื้อขายหุ้น (SP) สำหรับหุ้นของนายวิชัยที่จะทำการซื้อขายดังกล่าว โดยให้มีผลในวันที่ 29 มี.ค. 2555 เพื่อให้ผู้ซื้อและผู้ขายทำรายการผ่าน ตลท. และให้บริษัทหลักทรัพย์ผู้รับฝากหุ้นโอนสิทธิรับชำระเงินของนายวิชัยให้กับบริษัทเพื่อเป็นการชำระหนี้โดยตรง
สำหรับมูลหนี้ที่นายวิชัยค้างชำระบริษัทมีอยู่ทั้งสิ้น 196.40 ล้านบาท โดยบริษัทได้รับชำระเงินแล้วจำนวน 48.48 ล้านบาท คงเหลือค้างชำระ 147.92 ล้านบาท
ทั้งนี้ นายวิชัยเป็นอดีตประธานกรรมการและกรรมการผู้อำนวยการ NIPPON ถูกสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษต่อกรมสอบสวนคดีพิเศษเมื่อวันที่ 27 พ.ค. 2553 และวันที่ 29 เม.ย. 2554 ในความผิดทุจริตยักยอกทรัพย์สินของบริษัทมาเป็นของตนเองระหว่างปี 2551-2553